નીતાના હોઠ ભીડાઈ ગયા. ભીતર ભડભડ બળતું હતું. એને શબ્દો મળતા ન હતા. એની આંખમાં પાણી આવી ગયું. છતાં વિચલિત થયા વગર એણે કહ્યું – ‘જુઓ અજય, મેં ક્યારેય તમારી જિંદગીમાં માથું માર્યું છે ? તમે સતત બહાર રહો, સ્ટુડિયોમાં રાતો વિતાવો. મેં ક્યારેય કશું પૂછ્યું છે ? કેટલીય સ્ત્રીઓના ફોન આવે છે એ કોણ છે એના વિશે મેં જાણવાનો ય પ્રયત્ન કર્યો છે ? પણ મને દુ:ખ એ વાતનું છે કે આપણી સગી દીકરીનો પત્તો નથી, લોકો ગંદી વાતો કરે છે, એ ભાગી ગઈ એના કરતાં લોકો એમાં તમારું નામ જોડે છે એ મને ખાઈ જાય છે. તમારું નામ વગોવાય છે.’